Document ID: 32005R0493

PADOMES REGULA (EK) Nr. 493/2005
(2005. gada 16. marts),
ar ko groza I pielikumu Regulai (EEK) Nr. 2658/87 par tarifu un statistikas nomenklatūru un kopējo muitas tarifu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 26. pantu,
ņemot vērā Komisijas priekšlikumu,
tā kā:
(1)
Kombinētajā nomenklatūrā, kas noteikta Padomes Regulas (EEK) Nr. 2658/87 (1) I pielikumā, KN kodi monitoriem ir 8471 un 8528.
(2)
Lai monitoru klasificētu ārpus KN koda 8528, jāievēro daži nosacījumi. Informācijas tehnoloģiju, plaša patēriņa elektronikas nozares un jaunu tehnoloģiju konverģence ir izraisījusi tādu situāciju, kad, klasificējot monitorus, nav iespējams noteikt attiecīgā monitora galveno pielietojuma mērķi, atsaucoties vienīgi uz tā tehniskiem parametriem. Saskaņā ar Eiropas Kopienu Tiesas praksi, klasifikāciju nevar pamatot ar faktisko pielietojumu. Atsevišķu produktu pareizai klasifikācijai jābalstās uz objektīviem un kvantitatīviem datiem. Pašlaik nav iespējams noteikt viennozīmīgus kritērijus, kas atbilstu šādai prasībai.
(3)
Tirdzniecības dati liecina, ka pašlaik šķidro kristālu displeja tehnoloģijas monitorus, kuru ekrāna diagonālais izmērs nepārsniedz 48,5 cm un kuru ekrāna formātu attiecība ir 4:3 vai 5:4, galvenokārt izmanto kā automātiskās datu apstrādes iekārtu izvades ierīces. Tomēr bieži vien šādi monitori var reproducēt videoattēlus no avota, kas nav automātiskās datu apstrādes iekārta, un tādējādi tie neatbilst nosacījumam, ka tiem jābūt paredzētiem izmantošanai vienīgi vai galvenokārt ar šādām iekārtām. Tādējādi uz šādiem monitoriem neattiecas Nolīgums par tirdzniecību ar informācijas tehnoloģiju produktiem (2) vai paziņojums par tā ieviešanu, kuri abi Kopienas vārdā tika apstiprināti ar Padomes 1997. gada 24. marta Lēmumu 97/359/EK par nodokļu atcelšanu informācijas tehnoloģiju produktiem (3).
(4)
Kopienas interesēs ir pilnīgi un uz ierobežotu laikposmu atlikt kopējā muitas tarifa autonomos nodokļus attiecībā uz šķidro kristālu displeja tehnoloģijas monitoriem, kuru ekrāna diagonālais izmērs nepārsniedz 48,5 cm, kuru ekrāna formātu attiecība ir 4:3 vai 5:4 un kuri klasificējami ar KN kodu 8528 21 90. Tādējādi šim pasākumam būtu jābeidzas 2006. gada 31. decembrī, ja vien Padome nepieņem lēmumu to pagarināt.
(5)
Tādēļ Regula (EEK) Nr. 2658/87 būtu attiecīgi jāgroza.
(6)
Ņemot vērā to, ka ar šo regulu ieviestais grozījums jāpiemēro no tās pašas dienas, kad sāk piemērot kombinēto nomenklatūru 2005. gadam, kas ir noteikta ar Komisijas Regulu (EK) Nr. 1810/2004 (4), šai regulai būtu jāstājas spēkā nekavējoties un tā būtu jāpiemēro no 2005. gada 1. janvāra,
IR PIEŅĒMUSI ŠO REGULU.
1. pants
Regulas (EEK) Nr. 2658/87 I pielikuma otrās daļas “Muitas nodokļu saraksts” XVI sadaļas 85. nodaļā trešās slejas tekstu attiecībā uz KN kodu 8528 21 90 aizstāj ar šādu tekstu:
“14 (5)”.
2. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
To piemēro no 2005. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 16. martā

Labels: 12
3